b'\n_START_ARTICLE_\nFotomontaasi\n_START_PARAGRAPH_\nFotomontaasi, fotokollaasi tai valokuvakollaasi on eri valokuvien yhdist\xc3\xa4mist\xc3\xa4 leikkaamalla ja liitt\xc3\xa4m\xc3\xa4ll\xc3\xa4 yhteen useita valokuvia uudeksi valokuvaksi. Leikkaamalla ja liimaamalla tapahtuvan ty\xc3\xb6skentelyprosessin voi tehd\xc3\xa4 my\xc3\xb6s kuvank\xc3\xa4sittelyohjelmalla ja t\xc3\xa4llaista kuvan k\xc3\xa4sittely\xc3\xa4 sanotaan usein "fotoshoppaamiseksi"._NEWLINE_Ero fotomontaasin ja valokuvakollaasin v\xc3\xa4lill\xc3\xa4 on joidenkin tulkintojen mukaan siin\xc3\xa4, ett\xc3\xa4 valokuvakollaasissa ty\xc3\xb6skentelyn painopiste siirtyy pois kuvank\xc3\xa4sittelyst\xc3\xa4 (tai pimi\xc3\xb6st\xc3\xa4) valmiiden valokuvien leikkaamiseen ja yhdistelyyn liimalla.\n_START_SECTION_\nHistoria\n_START_PARAGRAPH_\nFotomontaasin synty liittyy kollaasiin historiaan. Peter von Baghin mukaan fotomontaasi on yksi visuaalisen kollaasin varhain kypsyneist\xc3\xa4 erikoisalueista._NEWLINE_Luultavasti Skotlannissa 1850-luvulla kehitetty\xc3\xa4 valokuvien yhdist\xc3\xa4misen mentelm\xc3\xa4\xc3\xa4 (Combination Printing eli yhdistelm\xc3\xa4vedos) pidet\xc3\xa4\xc3\xa4n fotomontaasin varhaisena muotona. Se oli eri kuvien tasojen yhdist\xc3\xa4mist\xc3\xa4 yhdeksi valokuvavedokseksi huolellisesti maskaamalla ja per\xc3\xa4kk\xc3\xa4in valottamalla. Varhaisten yhdistelm\xc3\xa4vedosten tekeminen vaati p\xc3\xa4iv\xc3\xa4kausien ty\xc3\xb6n, laadukkaita ty\xc3\xb6v\xc3\xa4lineit\xc3\xa4 ja k\xc3\xa4rsiv\xc3\xa4llisyytt\xc3\xa4. Sit\xc3\xa4 kutsuttiin aluksi "kaksoisvedostukseksi", koska aluksi k\xc3\xa4ytettiin kahta negatiivia. Valokuvien yhdistely oli melko suosittua 1800-luvulla. Valokuvien yhdist\xc3\xa4misen k\xc3\xa4yt\xc3\xa4nn\xc3\xb6n ohessa kuvien yhdist\xc3\xa4mist\xc3\xa4 pidettiin viihteellisen\xc3\xa4, ja huvitusta her\xc3\xa4ttiv\xc3\xa4t postikortit, joissa vartaloon liitettiin erilainen p\xc3\xa4\xc3\xa4, tai luotiin outoja tai mahdottomia olentoja._NEWLINE_Ajatus fotomontaasista alkoi kehitty\xc3\xa4 valokuvan alkua seuranneina aikoina heti, kun paperipohjainen, eik\xc3\xa4 en\xc3\xa4\xc3\xa4 metalliin tai lasiin kiinnitett\xc3\xa4v\xc3\xa4 valokuvaus tuli yleiseen k\xc3\xa4ytt\xc3\xb6\xc3\xb6n. Se ilmeni siten, ett\xc3\xa4 valokuvaaja liimasi vierekk\xc3\xa4in useiden asiakkaiden muotokuvia ja valokuvasi ne sitten uudestaan mainostarkoitukseensa. H\xc3\xa4n loi t\xc3\xa4ten ihmisjoukon, jossa oli eri ajoilta ja ehk\xc3\xa4 my\xc3\xb6s eri paikoista otettuja osasia.   _NEWLINE_Ensimm\xc3\xa4isen maailmansodan j\xc3\xa4lkeen kollaasin idea yleistyi. Berliiniss\xc3\xa4 toiminut dada-taiteilijaryhm\xc3\xa4 etsi uusia ilmaisukeinoja, joilla olisi enemm\xc3\xa4n merkityst\xc3\xa4 kuin abstraktilla ilmaisulla, mutta joka ei palaisi vanhaan maalaustaiteen figuratiiviseen traditioon. Dadan piiriss\xc3\xa4 fotomontaaseja tekiv\xc3\xa4t muun muassa John Heartfield, Hannah H\xc3\xb6ch, Johannes Baader, Raoul Hausmann ja George Grotz._NEWLINE_Surrealismin tullessa hallitsevaksi taidesuuntaukseksi Euroopassa j\xc3\xa4i valokuvamontaasi v\xc3\xa4hemm\xc3\xa4lle huomiolle. Uusi kiinnostus dadaan 1960-luvulla muun muassa fluxus-ryhm\xc3\xa4n puitteissa elvytti fotomontaasin. My\xc3\xb6s pop-taiteen liike k\xc3\xa4ytti teoksissa ajan aikakauslehtien valokuvia ja tekstej\xc3\xa4. My\xc3\xb6s mainostajat saivat vaikutteita t\xc3\xa4st\xc3\xa4 tekniikasta luoden yh\xc3\xa4 uusia fotomontaaseja._NEWLINE_Fotomontaasin k\xc3\xa4ytt\xc3\xb6 1980-luvun Euroopassa liittyi ydinaseiden vastaisen liikkeen k\xc3\xa4ytt\xc3\xa4miin julisteisiin ja muuhun graafiseen viestint\xc3\xa4\xc3\xa4n.'